Πουτίγκα με σιμιγδάλι, βανίλια και φρέσκια μαρμελάδα φράουλας
Κρέμα γλυκιά, εύκολη και αγαπημένη όλης της οικογένειας. Την περιχύνουμε με γρήγορη, σπιτική μαρμελάδα φράουλας και απογειώνεται!
150 γρ. σιμιγδάλι ψιλό, 800 ml φρέσκο γάλα, 60 γρ. ζάχαρη, τα σποράκια από 1 λοβό φυσικής βανίλιας, 1 κουτ. γλυκού ξύσμα από ακέρωτο λεμόνι, 1 κουτ. σούπας μπράντι, 300 γρ. φρέσκιες φράουλες ζουμερές, κομμένες στη μέση, 170 γρ. ζάχαρη, 1 κουτ. γλυκού χυμός λεμονιού
Για να φτιάξουμε πουτίγκα με σιμιγδάλι, βανίλια και φρέσκια μαρμελάδα φράουλας, αρχικά ζεσταίνουμε, σε μια κατσαρόλα, το γάλα με τη ζάχαρη, τη βανίλια και το σιμιγδάλι σε μέτρια φωτιά.Ανακατεύουμε για περίπου 6-8 λεπτά, μέχρι να αναμειχθούν τα υλικά και να πήξει ελαφρώς η κρέμα. Αποσύρουμε από τη φωτιά.Προσθέτουμε το ξύσμα λεμονιού και το μπράντι και ανακατεύουμε να αναμειχθούν. Αδειάζουμε σε 4-6 ατομικά μπολ (ανάλογα το μέγεθος) και αφήνουμε λίγο να κρυώσουν.Στη συνέχεια, τα βάζουμε στο ψυγείο για τουλάχιστον 1 ώρα.Σε μια κατσαρόλα ρίχνουμε τις φράουλες με τη ζάχαρη.Βράζουμε σε μέτρια φωτιά για περίπου 10 λεπτά, μέχρι να σχηματιστεί μια ρευστή μαρμελάδα, ανακατεύοντας τακτικά με κουτάλα, ώστε να λιώσουν μερικά κομμάτια φρούτου και άλλα να μείνουν ολόκληρα. Αποσύρουμε από τη φωτιά.Ρίχνουμε τον χυμό λεμονιού και ανακατεύουμε. Αδειάζουμε σε μπολ και αφήνουμε να κρυώσει. Όσο κρυώνει, τόσο περισσότερο πήζει. Βγάζουμε την πουτίγκα από το ψυγείο περιχύνουμε με όση μαρμελάδα φράουλα θέλουμε και σερβίρουμε.
Γάλα,Σιμιγδάλι,Φράουλα